FINANCIAL Times objavio je danas popis 100 ljudi i kompanija u Europi koji su, prema njima, digitalni prvaci i koji Europu čine boljom.

Na popisu su ljudi i kompanije koji doprinose rastu Europe u pet kategorija. Kategorije su utjecajni pojedinci, područje korporativnih digitalnih transformacija, područje novih tehnologija i poslovnih modela, područje tehnološke obuke te područje korištenja tehnologije za rješavanje društvenih problema.

U kategoriji vodećih ljudi Financial Times je izdvojio pojedince koji pomažu u promociji digitalne transformacije u Europi kao vođe i Influenceri, kako iza kulisa tako i pred okom javnosti, a na prvom mjestu našao se Nenad Bakić.

Nenad Bakić na popisu utjecajnih pojedinaca

U kategoriji utjecajnih pojedinaca izdvojen je Nenad Bakić. Financial Times opisuje ga kao matematičara koji je postao poduzetnik koji pokušava promijeniti način na koji se u hrvatskim školama podučava kodiranje i tehnologija.

Opisali su njegov poslovni put navodeći kako je počeo poslovni uzlet s nekoliko sajtova na kojima su se oglašavali poslovi. Izdvojili su njegov projekt Croatian Makers u kojemu je počeo donirati po 2.500 mikroračunala u više od 1000 osnovnih škola. Dodaju i kako je prvi dio njegovog projekta sufinanciran iz crowdfunding kampanje, ali i kako je kasnije došlo do proširenja programa. Pišu kako je do proširenja došlo kada je dobio potporu hrvatskog Ministarstva znanosti i obrazovanja te kako je od tada svaka škola u Hrvatskoj dobila mikroračunala. Od tada je u škole poslano 45.000 mikroračunala.

Dodali su i kako je njegova neprofitna organizacija IRIM, koju je osnovao sa suprugom, omogućila preko 500 besplatnih radionica na kojima su educirali učitelje.

"IRIM također organizira regionalno natjecanje u robotici, Croatian Makers Ligu, za škole u Hrvatskoj, BiH i Srbiji. Preko 1.400 regionalnih škola i institucija sudjelovalo je u natjecanju u kojemu su sastavljali i programirali robota mBot by Makebloc. Pobjednički timovi dobili su karte za Svjetsko edukacijsko natjecanje u robotici koje se svakog studenog održava u Šangaju", piše Financial Times.

Poručili su i kako je njegov sljedeći potez širenje programa na područje cijele Europe.

U kategoriji kompanija koje se bave novim tehnologijama našla se tvrtka Rimac Automobili

Uz njega, na popisu su i Ida Tin, suosnivačica aplikacije za praćenje plodnosti, app Clue, ali i Cheryl Miller Van Dyck, koja je osnovala Digital Leadership Institut u Bruxellesu, koji pomaže ženama da dođu do vodećih uloga u tehnološkom sektoru.

Tekst se nastavlja ispod oglasa

U kategoriji kompanija koje se bave novim tehnologijama te koje predstavljaju nove poslovne modele našla se hrvatska tvrtka Rimac Automobili.

Financial Times za Rimac Automobile kratko navodi kako je tvrtka osnovana 2009. te kako je bazirana u Hrvatskoj.

"Izrađuju električne superautomobile koji mogu dosegnuti maksimalnu brzinu od 415 km/h te proizvode baterijske sustave za velike autokompanije", piše Financial Times.

Pet kategorija

Financial Times razvrstao je ljude i kompanije koji doprinose digitalnom razvoju Europe u pet kategorija. U kategoriji vodećih pojedinaca tako su navedeni pojedinci koji pomažu u promoviranju digitalne transformacije Europe, kako kao lideri i Influenceri, tako i kako ljudi iza kulisa ili u oku javnosti.

U kategoriji korporativnih digitalnih transformacija nalaze se veće i manje organizacije koje su iskoristile digitalne tehnologije kako bi promijenile svoj način poslovanja.

Potom slijedi kategorija novih tehnologija i poslovnih modela u kojoj su izdvojene kompanije koje proizvode alate kako bi pomogli drugima s njihovom digitalnom transformacijom ili koje u industrijskom sektoru predstave novi poslovni model.

U predzadnjoj, četvrtoj kategoriji, govori se o tehnološkoj obuci. Tu su navedene edukacijske inicijative koje pomažu smanjiti digitalni jaz, a to najčešće rade podučavanjem skupina koje su slabije predstavljene u tehnološkom sektoru.

U petoj i posljednjoj kategoriji Financial Times navodi tvrtke i organizacije koje primjenjuju tehnologiju kako bi riješile društvene probleme.

Uskoro opširnije